Deepak Chopra

SEDEM DUCHOVNÝCH ZÁKONOV ÚSPECHU

Ukážka z elektronickej knihy

Ste to, čo vaša hlboká túžba, ktorá vás poháňa.

Aká je vaša túžba, taká je vaša vôľa.

Aká je vaša vôľa, také sú vaše skutky.

Aké sú vaše skutky, taký je váš osud.

upanišáda Brihádaranjáka IV.4.5

Deepak Chopra

Sedem duchovných zákonov úspechu

Praktický sprievodca k naplneniu vašich snov

The Seven Spiritual Laws of Success - A practical Guide to the Fulfillment of Your Dreams, Copyright © 1994 by Deepak Chopra.

Original English language publication 1994 co-published by Amber-Allen Publishing, San Rafael, California, and New World Libraty, Novato, California. Slovak translation Copyright © 2019 by Citadella Publishing, spol., s.r.o. All rights reserved.

Všetky práva vyhradené. Táto publikácia ani žiadna jej časť nesmie

byť kopírovaná, rozmnožovaná ani inak šírená bez písomného súhlasu

vlastníka autorských práv.

Slovak Edition © Citadella, 2019

Preklad © Ján Dulla

Redakčná úprava a korektúry: Janka Oršulová

Grafická úprava: Citadella

Vydalo vydavateľstvo Citadella v roku 2019

ISBN 978-80-8182-138-7

Vytvorenie elektronickej verzie Dibuk, s. r. o., 2019

Úvod

Hoci má táto kniha názov Sedem duchovných zákonov úspechu, mohla by sa volať aj Sedem duchovných zákonov života, lebo ide o rovnaké princípy, aké využíva príroda na vytváranie všetkého, čo hmotne existuje – všetkého, čo dokážeme vidieť, čuchať, ochutnať alebo sa toho dotknúť.

Vo svojej knihe Vytváranie hojnosti: vedomie bohatstva v poli všetkých možností som načrtol kroky k uvedomeniu si bohatstva, založeného na skutočnom pochopení fungovania prírody. Kniha Sedem duchovných zákonov úspechu tvorí podstatu tohto učenia. Keď sa toto poznanie stane súčasťou vášho vedomia, dá vám schopnosť vytvárať neobmedzené bohatstvo s nenútenou ľahkosťou a zažívať úspech v každom počínaní.

Úspech v živote sa dá definovať ako pokračujúci nárast šťastia a postupná realizácia hodnotných cieľov. Úspech je schopnosť plniť vaše túžby s nenútenou ľahkosťou. A napriek tomu sa úspech, vrátane tvorby bohatstva, vždy považoval za proces, ktorý si vyžaduje tvrdú prácu a často sa má za niečo, čo sa dá dosiahnuť len na úkor iných. K úspechu a bohatstvu potrebujeme zaujať duchovnejší postoj, lebo sú výdatným prúdom všetkého dobrého, čoho sa nám v živote dostáva. Poznaním a cvičením duchovného zákona sa uvádzame do súladu s prírodou a tvoríme s bezstarostnosťou, radosťou a láskou.

Úspech má veľa aspektov; materiálne bohatstvo je len jednou jeho zložkou. A čo viac, úspech je cesta, nie cieľ. Hmotná hojnosť, vo všetkých svojich vyjadreniach, je jednou z vecí, ktoré nám tú cestu spríjemňujú. K úspechu však patrí aj pevné zdravie, energia a životný entuziazmus, naplňujúce vzťahy, tvorivá sloboda, emocionálna a psychologická stabilita a pocit pohody.

No aj pri zažívaní všetkých týchto vecí zostávame nenaplnení, ak sa nestaráme o semienka božskej podstaty v našom vnútri. V skutočnosti sme prezlečenou božskosťou a bohovia a bohyne v embryu, obsiahnutom v nás, sa usilujú o plné zhmotnenie. Skutočný úspech je preto zažívanie zázračného. Je odkrývaním božskosti v nás. Je vnímaním božskosti všade, kam ideme, vo všetkom, čo vnímame – v očiach dieťaťa, v kráse kvetu, v lete vtáka. Keď začneme vnímať náš život ako zázračné vyjadrenie božskosti – nie príležitostne, ale neustále –, vtedy spoznáme skutočný význam úspechu.

Skôr ako definujeme Sedem duchovných zákonov, vysvetlime si pojem zákon. Zákon je proces, ktorým sa nemanifestované, teda neprejavené stáva manifestovaným, prejaveným; proces, ktorým sa pozorovateľ stáva pozorovaným; proces, ktorým sa vizionár stáva scenériou; proces, ktorým snívajúci manifestuje sen.

Zo všetkého stvorenia je všetko, čo existuje vo fyzickom svete, výsledkom nemanifestovaného, meniaceho sa na manifestované. Všetko, čo vidíme, pochádza z neznámeho. Naše fyzické telo, fyzický vesmír – všetko a čokoľvek, čo dokážeme vnímať prostredníctvom našich zmyslov – je transformáciou nemanifestovaného, neznámeho a neviditeľného na manifestované, známe a viditeľné.

Fyzický vesmír nie je nič iné než Ja, rúcajúce sa do Seba, aby sa zažilo v duchu, mysli a fyzickej hmote. Povedané inak, všetky procesy tvorenia sú procesmi, prostredníctvom ktorých Ja alebo božskosť vyjadruje samu Seba. Vedomie v pohybe sa prejavuje ako objekty vesmíru vo večnom tanci života.

Zdrojom všetkého tvorenia je božskosť (alebo tiež duch); proces tvorenia je božskosť v pohybe (alebo tiež myseľ); a objektom tvorenia je fyzický vesmír (do ktorého patrí aj fyzické telo). Tieto tri zložky reality – duch, myseľ a telo, alebo, ak chcete, pozorovateľ, proces pozorovania a pozorované – sú v podstate to isté. Všetky pochádzajú z rovnakého miesta: z poľa čírej potenciality, ktorá je číro nemanifestovaná.

Fyzikálne zákony vesmíru sú v skutočnosti celým týmto procesom božskosti v pohybe, alebo tiež vedomím v pohybe. Keď rozumieme týmto zákonom a uplatňujeme ich v našich životoch, dá sa vytvoriť všetko, čo chceme, pretože rovnaké zákony, ktoré používa príroda na vytvorenie lesa, galaxie, hviezdy či ľudského tela, môžu tiež privodiť splnenie našich najhlbších túžob.

Prejdime si teda Sedem duchovných zákonov úspechu a pozrime sa, ako ich môžeme uplatniť v našich životoch.

1

ZÁKON ČÍREJ POTENCIALITY

Koniec ukážky